Mike Legarth (KF), 2009-05-14:
Tak, hr. formand.
Regeringen og Kommunernes Landsforening skal i den kommende tid forhandle de overordnede økonomiske rammer for kommunerne i 2010, og det kan nok ikke komme bag på nogen, at for Det Konservative Folkeparti og for regeringen er de centrale prioriteter, at vi får løftet de fysiske rammer, som brugerne af den offentlige sektor oplever og er en del af i dagligdagen.
De fysiske rammer på de borgernære serviceområder skal være tidssvarende - det har vi sagt før, og det gentager vi gerne - og det kræver et målrettet løft af investeringerne på disse områder.
Regeringen har med kvalitetsreformen afsat i alt 22 mia. kr., som de næste 9 år skal medfinansiere et løft af de kommunale investeringer på de borgernære serviceområder, dvs. dagtilbud, skoler, institutioner, idrætsfaciliteter for børn og unge og ældreområdet.
I perioden 2009-2013 vil investeringerne på områderne blive løftet fra 25 mia. kr. til 34 mia. kr., så det er store beløb, vi taler om.
Der er indgået en aftale med kommunerne i foråret om at udarbejde en plan for investeringer i de kommende år.
Den har KL nu leveret, »Fundament for fremtiden«, og den vil indgå i forhandlingerne.
Lad mig ridse op, at vi allerede har gjort en hel del: bankpakke I og II, pakken om obligationer, fremrykning af offentlige investeringer i infrastruktur på to gange 2,5 mia. kr., forlængelse af betalingsfristerne for A-skat og moms, frigivelse af SP her om kort tid og en renoveringspulje på 1,5 mia. kr. Så vi har altså foretaget en række tiltag til at dæmpe de negative virkninger af den økonomiske afmatning, og det kan man selvfølgelig også bruge kommuneforhandlingerne til.
Kommunalreformen har givet kommunerne en enestående mulighed for at nytænke opgaveløsningen og høste gevinster, som kan omsættes til service for borgerne.
Og for at sikre en langsigtet holdbarhed af de offentlige finanser vil der skulle ske en målrettet prioritering af de ressourcer, den offentlige sektor anvender, og det gælder selvfølgelig også for kommunerne.
Forbedringerne af den kommunale service skal også ske ved at anvende de eksisterende ressourcer bedre og på en klogere måde.
De Konservative har en stærk tro på det kommunale selvstyre.
Det har vi stået på den her talerstol og talt om og argumenteret for mange gange, og det bliver vi ved med, og kommunernes mulighed for at finde lokale løsninger skal være i højsædet for at kunne tilpasse den lokale service og velfærd til de lokale behov og ønsker.
De senere år er det kommunale selvstyre blevet styrket.
I forbindelse med kommunalreformen har vi dannet nye, større og stærkere kommuner, både økonomisk og fagligt.
Regeringens kvalitetsreform har også et stærkt lokalt selvstyre som sit udgangspunkt, og det er en konservativ mærkesag. Vi har et stærkt lokalt selvstyre i Danmark, og i De Konservative har vi igennem de seneste år medvirket til en række initiativer, som har styrket kommunernes placering i den offentlige sektor og omdrejningspunktet for den borgernære service.
I Det Konservative Folkeparti har vi det udgangspunkt, at indholdet i en aftale skal være i respekt for det lokale selvstyre, hvor kommunerne har gode muligheder for at prioritere og vælge lokale løsninger.
Det var sådan mine indledende kommentarer.